Tuntematon Mies on kommunisti
Tuntematon Mies on kommunisti.
 Koko maassa hänet tunnetaan.
 Usein ohrana jo tyrmään pisti.
 Mutta Tuntematon – toimii vaan.

 – Tuntematon Mies ne mulle antoi,
 usein ohranassa kerrotaan.
 – Vastaan tuli, kainalossaan kantoi,
 sanoi: »Mene niitä jakamaan».

 – Tuntematon Mies on kelmi aivan,
 pauhaa noskelehti. – Myyränä
 kätkeytyen muille jättää vaivan
 salapuuhailustaan – häpeä!

 Ruplakommunisti. Mokomalle
 pitää pistää hilut kinttuihin,
 jatkaa viittaellen ohranalle:
 – Siepatkaapas nyt jo Tämäkin.

 Mutta Tuntematon teoin näyttää:
 rääväin riehunta ei peloita.
 Työläisluokan täytyy nousta, käyttää
 voimaa – vallankumouksessa.

 Täytyy panna kova kovaa vastaan.
 Vapaaks rahavallan kynsistä!
 Omin luokkavoimin ainoastaan
 kaikki riistetyt, me, yhdessä

 voimme alas lyödä herrasmahdin,
 luoda työläis-talonpoikaismaan;
 vaihtaa luokkana jo uuden vahdin,
 lopettaen riiston kokonaan.

 Tuntematon Mies on kommunisti.
 Koko maassa hänet tunnetaan.
 Usein ohrana jo tyrmään pisti.
 Mutta Tuntematon toimii vaan...

1932

Emil Virtanen